**Skeiv ideologi i lovverk og handlingsplaner +  
kjønnsforvirrende undervisning i skoler og barnehager**

**Hva gjør vi?  
   
*Info og forslag til handling fra Stiftelsen MorFarBarn.   
Fullstendig versjon***

**Til ledere og andre interesserte i menigheter og forsamlinger, organisasjoner og kirkesamfunn:**

Norge er inne i en dramatisk periode – både i samfunnet og i ulike kristne sammenhenger. Det skjer mye, og grunnleggende sannheter står på spill innen tematikken kjønn og seksualitet, barn, ungdom og familie.

**HVA SKJER?**Her er noen stikkord om det som skjer i samfunnet:

**1.** Regjeringen la i februar fram en **«Handlingsplan for kjønns- og seksualitetsmangfold 2023-2026**». Planen består av 49 tiltak som skal gjennomføres på en rekke samfunnsområder og på mange nivåer over hele landet, inkludert 4 tiltak rettet mot trossamfunn (Tiltak 26-29). [Klikk her](https://www.regjeringen.no/no/dokumenter/regjeringens-handlingsplan-for-kjonns-og-seksualitetsmangfold-20232026/id2963172/?ch=1) for å lese det relativt korte dokumentet.

Målet for handlingsplanen synes å være en omskolering av befolkningen, slik at flest mulig tilpasser seg skeiv teori i dens ulike former, deriblant påstanden om «kjønnsmangfold», et begrep som også ligger i planens navn.

Begrepet kjønnsmangfold er uklart og manipulerende, for det finnes ikke noe mangfold av (biologiske) kjønn, bare et mangfold av *kjønnsidentiteter* basert på subjektive følelser og preferanser. Kjønnsidentitets-mangfold er imidlertid noe helt annet enn et mangfold av *kjønn*.

**2. Innføring av en tredje juridisk kjønnskategori.** Anette Trettebergstuen nedsatte i fjor et utvalg som for tiden utreder muligheten for å innføre en tredje juridisk kjønnskategori. En slik lovparagraf vil bl.a. bidra til å sementere påstanden og usannheten om at det finnes flere enn to biologiske kjønn.

**3. Lovforslag om forbud mot såkalt konverteringsterapi.** Rett før påske informerte Anette Trettebergstuen om at departementet ikke greier å oversende lovforslaget til Stortinget før sommeren, slik det opprinnelig var planlagt. Stortinget vil derfor trolig ikke stemme over lovforslaget før sent på høsten 2023 eller på nyåret 2024.

Hvis Trettebergstuen får det som hun ønsker, vil loven om konverteringsterapi frata alle voksne mennesker retten til – av egen fri vilje – å søke hjelp for å bearbeide utfordringer de måtte ha med uønsket seksualitet relatert til seksuell orientering og kjønnsidentitet. I et intervju i Dagen i september 2022 uttalte Anette Trettebergstuen følgende: «*Vi legger til grunn i dette lovforslaget at det egentlig ikke er noe som kan kalles for frivillig konverteringsterapi. (…) Derfor anerkjenner vi ikke den frivilligheten.»* At Anette Trettebergstuen er medforfatter til boka «Homo» med følgende undertittel: «For deg som er, lurer på om du er eller har lyst til å bli homo», er tankevekkende.

Loven vil også kunne føre til at det blir forbudt for foreldre å søke hjelp for sitt barn med kjønnsinkongruens/kjønnsdysfori hos en psykolog, psykiater, terapeut eller pastor. Dersom vedkommende er villig til å «anvende metoder» for å hjelpe barnet til å akseptere og bli glad i kroppen sin og overvinne sin kjønnsdysfori/kjønnsinkongruens, kan det ifølge lovforslaget «straffes med fengsel i inntil 6 år» dersom det kan påvises at barnet ble påført «psykisk skade». En slik lov vil resultere i frykt og streng selvsensur hos både foreldre og andre som ønsker å hjelpe barn som er forvirret om sitt kjønn og sin seksualitet.

**4. Nye skolebøker** er blitt utgitt de siste par årene etter at Læreplanen ble revidert i 2020. Skolebøkene inneholder nå en del stoff som er gjennomsyret av skeiv teori – ikke minst i Naturfag, Samfunnsfag og det tverrfaglige temaet «Folkehelse og livsmestring». Stadig flere foreldre våkner opp og ser med sterk uro på hva som er i ferd med å skje i norske grunnskoler. Se grundig dokumentasjon på skeiv teori i grunnskolens skolebøker på det nye nettstedet [skeivteori.no](https://www.skeivteori.no).

**5. Skoler registrerer seg som «Regnbuefyrtårn».**Dette betyr i praksis at skolene i en skriftlig avtale forplikter seg overfor Foreningen FRI til å undervise og gjennomføre en rekke konkrete tiltak i tråd med Rosa kompetanse og Skeiv Kunnskap. ([foreningenfri.no/rosa-kompetanse](http://foreningenfri.no/rosa-kompetanse) og [skeivkunnskap.no](http://skeivkunnskap.no/))

I Bærum kommunestyre er det nylig fremmet forslag om at kommunen skal legge til rette for at samtlige grunnskoler i kommunen skal kvalifisere seg som Regnbuefyrtårn. Sjansen for at dette sprer seg over hele landet er stor. Les mer om hva innebærer for en skole å være et såkalt Regnbuefyrtårn: <https://verdialliansen.no/baerum-kommune-vurderer-a-sertifisere-samtlige-skoler-som-regnbuefyrtarn/>

**TID FOR HANDLING**  
Det er tid for handling, ikke minst for å hjelpe kristne foreldre (og besteforeldre) til å møte en ny virkelighet i skoler og barnehager, i ungdomskulturen og i lovverket.

**SKOLERING**. Vi vil sterkt anbefale kristne ledere å starte en prosess med dialog og felles planlegging for hva man kan gjøre for å styrke undervisningen og skoleringen i disse temaene. Og like viktig: Kristne ledere må oppmuntre og legge til rette for at foreldre med barn i skole og barnehage finner sammen for å bli kjent, utveksle kunnskap, informasjon og erfaringer, og eventuelt ta initiativ overfor skole- og barnehageledelsen og lokale politikere.

**FORELDRE**. I tiden som kommer, vil trolig foreldre være de aller viktigste aktører i møte med kjønnsforvirrende undervisning i barnas skole og barnehage. Foreldres autoritet og stemme vil i de fleste tilfeller ha større påvirkningskraft enn folk utenfra skolen og barnehagen. Foreldre trenger derfor menighetens oppmuntring, støtte, forbønn og eventuell praktisk tilrettelegging.

**KONKRETE IDEER OG FORSLAG**

**1. GRUPPER  
  
a) FORELDREGRUPPER.**Menighetens/fellesskapets ledere bør oppmuntre foreldre med barn og ungdommer til å danne én eller flere foreldregrupper som møtes regelmessig. Gruppene kan være rene bønne- og delegrupper, men de kan også utforske hva som står i barnas skolebøker, ukeplaner osv. Etter hvert kan grupper som ønsker det, ta initiativ overfor barnehagestyrer, rektor, lærere, og overfor foreldremøter eller kommunepolitikere m.m.

I stedet for å opprette en ny gruppe, kan det eventuelt være en god løsning å legge til rette for at bibelgrupper o.l. setter av noen møter for å jobbe med tematikken. Deretter kan de mest interesserte danne en egen gruppe som fortsetter å møtes.

**b) RESSURSGRUPPER.** Undersøk om det er mulig å danne en ressursgruppe av 2-5 personer som ønsker å fordype seg i tematikken kjønn og seksualitet. Lederskapet bør legge forholdene til rette for en slik gruppe og gi dem den støtte de trenger – både åndelig og materielt. På sikt kan gruppa bli en meget viktig ressurs for menighetens ledelse, og for hele menigheten. Når deltakerne i gruppa er blitt trygge i tematikken, kan de inviteres til å ha korte innlegg og dele ressurser på vanlige møter, i bibelgrupper, på ungdomsmøter, i lederskapet, o.l.

Som startpunkt og «pensum» de første månedene kan gruppa eventuelt bruke kurset «Samlivsrevolusjon – et kurs om kjønn, seksualitet, LHBT og kristen tro». Kurset er utarbeidet av Stiftelsen MorFarBarn, det er gratis, nettbasert og svært fleksibelt. Se [www.Samlivsbanken.no/samlivsrevolusjon](http://www.Samlivsbanken.no/samlivsrevolusjon). Også boka Gutt og Jente, av Olof Edsinger m.fl., kan bli en viktig ressurs for slike grupper. Se [www.GuttogJente.no](http://www.guttogjente.no/)

**c) FAMILIEGRUPPER.** I en utfordrerne tid på slutten av 1700-tallet fikk Hans Nielsen Hauge et kall av Gud til å utfordre mennesker til å følge Jesus Kristus som Herre. Nøkkelen i dette arbeidet var fellesskapsgrupper, «vennesamfunn», som ble dannet rundt om i hele landet. Gruppene besto av mennesker med ulik alder og bakgrunn. Gjennom undervisning, fellesskap og ulike former for praktisk hjelp, ble den enkelte utrustet til å fungere ut fra sine forutsetninger og gaver.  
  
I dagens samfunn ser vi nå et stadig sterkere press på vår kristne tro og verdier, spesielt overfor barn og unge. For å stå imot dette presset synes gode fellesskap å være en viktig nøkkel, inkludert familiefellesskap der hele familier er involvert og hvor den enkelte kan oppleve trygghet, godhet og inkludering.   
  
Sammensetningen av fellesskapene, aktivitetene, opplegget m.m. må være så attraktivt at alle trives. Her gjelder det å være kreative og se ressurser og muligheter. Det beste er trolig at fellesskapene er en del av en menighet eller organisasjon. I noen tilfeller kan det være riktig eller nødvendig at felleskapene har en fri stilling.

Les en fyldig og informativ tekst om familiegrupper her:   
<https://morfarbarn.no/file/2familiefellesskap-behov-muligheter-og-forslag.pdf>

**d) «MØDRE I BØNN».** Informér om nettverket «Mødre i bønn», <https://Momsinprayer.no>. Oppmuntre mødre i menigheten til å danne én eller flere slike grupper dersom det ikke allerede eksisterer. Nettverkets hovedvisjon er å danne grupper som ber for barna, skolen, klassekamerater, lærere osv.

**2. GODE RESSURSER på INTERNETT**

- [www.samlivsbanken.no/samlivsrevolusjon](http://www.samlivsbanken.no/samlivsrevolusjon) – Et innholdsrikt og svært fleksibelt kurs.  
- [www.skeivteori.no](http://www.skeivteori.no) – Nytt og viktig nettsted med grundig dokumentasjon på skeiv teori i grunnskolens lærebøker.  
- [www.Foreldrenettverket.no](http://www.Foreldrenettverket.no) – Inneholder mange verdifulle ressurser.  
- [www.Samlivsrevolusjonen.no](http://www.samlivsrevolusjonen.no/) – En samleside med en lang rekke oppdaterte artikler.

- [www.MorFarBarn.no/**konverteringsterapi**](http://www.morfarbarn.no/konverteringsterapi)  – Informative ressurser om et brennbart tema.  
- [www.Transinfo.no](http://www.transinfo.no/) – Innholdsrik og kritisk nettside om transtematikk.

- [Har politikerne tenkt over konsekvensene av postmoderne kjønnsteori i lovverk og læreplan?](https://subjekt.no/2022/09/06/har-politikerne-tenkt-over-konsekvensene-av-postmoderne-kjonnsteori-i-lovverk-og-laereplan/) - En sekulær og svært lesverdig artikkel.  
- [Regjeringens handlingsplan for kjønns- og seksualitetsmangfold](https://www.regjeringen.no/no/dokumenter/regjeringens-handlingsplan-for-kjonns-og-seksualitetsmangfold-20232026/id2963172/%C2%A0)

Stiftelsen MorFarBarn v/

*Øivind Benestad*  
Daglig leder

**PS 1:** Vi vil oppmuntre deg til å videresende/distribuere dette dokumentet til andre du kjenner som kan være interessert i innholdet.

**PS 2:** Dette dokumentet kan leses digitalt her: <https://morfarbarn.no/file/4menighetenes-respons-pa-skeiv-ideologi-hva-gjor-vi.pdf>

**Stiftelsen MorFarBarn \* Postboks 8253, 4676 Kristiansand**[**www.morfarbarn.no**](http://www.morfarbarn.no)**\***[**post@morfarbarn.no**](mailto:post@morfarbarn.no)**\* Konto 3000.22.70028 \* Vipps 81368**